युवा कार्यक्रम एवं खेल मंत्रालय
वाराणसी में खेलो इंडिया यूनिवर्सिटी गेम्स 2022 का समापन
पंजाब यूनिवर्सिटी 69 मेडल के साथ विजेता बनी
‘उत्तर प्रदेश ने अब तक के सर्वश्रेष्ठ खेलो इंडिया यूनिवर्सिटी गेम्स का आयोजन किया’: श्री अनुराग सिंह ठाकुर
भारत की आध्यात्मिक राजधानी वाराणसी उत्तर प्रदेश में शनिवार को भारतीय प्रौद्योगिकी संस्थान -बनारस हिंदू विश्वविद्यालय  परिसर में तीसरे खेलो इंडियन यूनिवर्सिटी गेम्स  2022 का एक सादे और शांत माहौल में समापन हुआ।
इस अवसर पर केंद्रीय युवा मामले एवं खेल मंत्री श्री अनुराग सिंह ठाकुर और उत्तर प्रदेश के मुख्यमंत्री श्री योगी आदित्यनाथ और केन्द्रीय युवा मामले और खेल राज्य मंत्री श्री निशीथ प्रमाणिक भी मौजूद थे।
इस अवसर पर ओडिशा में ट्रेन त्रासदी के पीड़ितों को याद किया गया। सभी ने कल हुए हादसे में जान गंवाने वालों को दो मिनट का मौन रखकर श्रद्धांजलि दी। कार्यक्रम की शुरुआत गणेश वंदना से हुई और उसके बाद योगासन का प्रदर्शन हुआ।
खेलो इंडिया यूनिवर्सिटी गेम्स  2022 उत्तर प्रदेश, उच्च शिक्षा स्तर पर भारत की सबसे बड़ी बहु-खेल प्रतियोगिता का तीसरा संस्करण है, जिसमें 200 से अधिक विश्वविद्यालयों के 4000 से अधिक एथलीटों ने 12 प्रतियोगिता दिनों में 21 खेलों में प्रतिस्पर्धा की। अंत में, पंजाब विश्वविद्यालय, चंडीगढ़  को 26 स्वर्ण, 17 रजत और 26 कांस्य पदकों के साथ समग्र चैंपियन घोषित किया गया, जिससे वे दूसरे संस्करण में जैन विश्वविद्यालय से हारे हुए पद को पुनः प्राप्त कर सके। गुरु नानक देव विश्वविद्यालय, अमृतसर  जो दूसरे स्थान पर आया  और जैन
विश्वविद्यालय, कर्नाटक  जो तीसरे स्थान पर आए, सभी को समारोह में शानदार विजेता ट्राफियां प्रदान की गईं।
इस अवसर पर समारोह को संबोधित करते हुए, श्री योगी आदित्यनाथ ने कहा,“ मैं उन सभी लोगों के प्रति सम्मान व्यक्त करना चाहता हूं, जिन्होंने ओडिशा के बालासोर में कल हुई रेल दुर्घटना में अपने प्रियजनों को खो दिया है। पिछले दो हफ्तों में, हमें पूरे भारत के 4000 से अधिक एथलीटों की मेजबानी करने का सम्मान मिला, जिन्होंने कुछ उत्कृष्ट खेल कौशल दिखाया। हमारे देश में, प्रधानमंत्री श्री नरेन्द्र मोदी की दूरदर्शिता के तहत खेल नयी ऊंचाइयों पर पहुंच रहे हैं। हमने पिछले नौ वर्षों में पहले से कहीं अधिक पदक जीते हैं और खेल के बुनियादी ढांचे में सुधार एक गर्व की बात है।
ग्रामीण और शहरी क्षेत्रों में खेल के मैदान और स्टेडियम बनाए जा रहे हैं ताकि अधिक से अधिक बच्चों को खेलों के लिए सशक्त और प्रोत्साहित किया जा सके। राज्य में 65 हजार से अधिक खेल किट पहले ही उपलब्ध करा दी गई हैं। खेलो इंडिया यूनिवर्सिटी गेम्स भारत को खेल महाशक्ति बनाने के प्रधानमंत्री श्री नरेंद्र मोदी जी के सपने को साकार करने का एक उदाहरण है।
ग्रीष्मकाल के कारण खेलों के आयोजन को लेकर हमारी बड़ी चिंताएँ थीं, लेकिन उत्कृष्ट संगठन टीम और खिलाड़ियों ने इसे अब तक का सबसे सफल खेल बना दिया और मैं उनका आभार व्यक्त करना चाहूंगा। हम टूर्नामेंट का समापन प्रधानमंत्री के निर्वाचन क्षेत्र में शानदार तरीके से करना चाहते थे, लेकिन ओडिशा में हुई दुर्भाग्यपूर्ण भीषण ट्रेन दुर्घटना के कारण हमने ऐसा नहीं करने का फैसला किया।
श्री अनुराग सिंह ठाकुर ने अपने संबोधन में कहा, “ शुरुआत में मैं उन सभी लोगों के प्रति सम्मान व्यक्त करना चाहता हूं जिन्होंने कल दुर्भाग्यपूर्ण रेल दुर्घटना में जान गंवाई। मैं कहना चाहूंगा कि उत्तर प्रदेश ने अब तक का सबसे अच्छा खेलो इंडिया यूनिवर्सिटी गेम्स दिया है। राज्य में खेल और खिलाडिय़ों को काफी महत्व दिया जा रहा है। प्रधानमंत्री श्री नरेन्द्र मोदी और मुख्यमंत्री श्री योगी आदित्यनाथ के कुशल नेतृत्व में, उत्तर प्रदेश ने खेलो इंडिया यूनिवर्सिटी गेम्स के सफल आयोजन को सुनिश्चित किया है।
उन्होंने कहा, “ मैं उत्तर प्रदेश सरकार की पूरी टीम और सभी मेजबान विश्वविद्यालयों को बधाई देता हूं और उनके प्रति आभार व्यक्त चाहता हूं। उत्तर प्रदेश सरकार ने हमारे एथलीटों के आराम के लिए कोई कसर नहीं छोड़ी और मैं भारत सरकार की ओर से यूपी सरकार को धन्यवाद देना चाहता हूं। इसके अलावा, सिगरा, वाराणसी में एक आधुनिक सुविधा का निर्माण किया जा रहा है, जिसे जल्द ही सभी एथलीटों को सौंप दिया जाएगा। हम जल्द ही भारत को खेल महाशक्ति बनाएंगे। ”
इस अवसर पर उपस्थित अन्य गणमान्य व्यक्तियों में श्री गिरीश चंद्र यादव, खेल मंत्री, उत्तर प्रदेश, श्री संजय निषाद, मंत्री मत्स्य, उत्तर प्रदेश, डी एस मिश्रा, मुख्य सचिव, उत्तर प्रदेश सरकार, नवनीत सहगल, अतिरिक्त मुख्य सचिव, खेल विभाग उत्तर प्रदेश शामिल थे,
श्री संदीप प्रधान, डीजी, भारतीय खेल प्राधिकरण और श्री विराज सागर दास, अध्यक्ष, बीबीडी ग्रुप आदि शामिल थे।